钦定古今图书集成/方舆汇编/职方典/第1320卷 > 《耽石院记》前人
## 钦定古今图书集成/方舆汇编/职方典/第1320卷 > 《耽石院记》前人

“古人之学佛者，内乐空虚以照自性，外作饶益以济
群动。故行修于己，而功施于物。虽岩居穴处，草衣木
食，委去浮累，超然独往。而万家之城，十室之邑，率有
信向，仰为开导。由是攀萝蹑霭，栈险梁深，异人所居，
必立精舍。”耽石院者，翁川之盛刹也。山川之葱郁，杳
绝纷纭，泉石幽奇，足以耽翫。唐大中三年，有僧法光，
爰此剪茅，众为筑室，去华摭实，遂以耽石为名。刘氏
瓜剖，乱离斯瘼，钟呗之声，几乎息矣。开宝初，因其故
号，迁于上潭。香火仅存，风旛无托。不有废也，将何以
兴？天圣中，住持慧周同檀越巢迪等相与谋曰：“佛之
示人也大矣，人之起信也久矣。察荣悴者知其果，视
祸福者存乎应。为善者有精进以笃其修；畏罪者有
忏悔以寡其过；作福者有布施以破其惑。念往者有
追奉以广其孝。”是知民之闾井，不可一日而违塔庙
也。既而同焉者募，异焉者劝，富焉者资，壮焉者力。其
相土也，则叠岫宾揖，澄溪带附。其度材也，则百堵云
构，四阿霞飞。其设像也，则金碧晬容，天龙善卫。其据
境也，则珍木弥望，佳气袭人，真崇福之秘字，绝尘之
幽致也。苟非智者创谋，善人协规，孰能与于此哉？巨
石如屏，泉淙于下，可以爽情灵，可以涤尘虑。命名之
始，其在兹乎？就崖砻琢，传之不朽。天圣二年正月十
七日之吉。